**Comissió de Patrimoni de la Favb** Dijous, 21 de març de 2024

Assistents: Joan Termes – AVV d’Horta – AP Museu Transport Jaume Artigues – AVV Dreta de l’Eixample Jose M. Cruset – Alerta Poble Sec Salvador Ferrand – AVV Mont d’Orsà- Vallvidrera Claudia Casanova – AVV S. Andreu Sud Paco Flórez – Associació Trinitat Uneix

La reunió comença amb una reflexió sobre les darreres aportacions via WhatsApp de la desprotecció del patrimoni natural a la nostra ciutat. La manca de manteniment, les tales d'arbres, l'incivisme i ara la sequera que patim agreuja encara més un problema que ve de lluny. La desforestació que pateix des de fa anys el Parc de Montjuïc és un exemple clar de deixadesa per part de l'ajuntament en general i de Parcs i Jardins en particular a l'hora de gestionar un dels pulmons més importants de la ciutat. El fet que es vulgui ubicar la zona logística de les obres de l'L8 d'FGC on ara hi ha la principal arbreda del Parc Joan Miró és un altre dels conflictes desfermats entorn de la defensa del patrimoni natural davant la manca de sensibilitat de les administracions .

Claudia aporta un document sobre la legislació del patrimoni històric a Europa i en repassar-lo s'obre la possibilitat d'incorporar elements a les propostes que acompanyen el manifest consensuat amb les AVV a partir de l'avantprojecte de llei de patrimoni de la Generalitat de Catalunya. Entre d'altres, es preveu la possibilitat de demanar la creació d'una Oficina de Patrimoni dotada d'un pressupost que la faci operativa a més de la reactivació de la Taula de Patrimoni, que havia funcionat temps enrere i ara està desapareguda.

Salvador agraeix a la Comissió la possibilitat de formar-ne part i exposa la problemàtica que viu Vallvidrera com a barri en plena muntanya i tot el que comporta, especialment en temes de patrimoni y gestió de la natura que els envolta .

Josep Maria ens relata la degradació que pateix la muntanya de Montjuïc des de fa molt i la necessitat d'actuacions per pal·liar la desaparició de més massa forestal i la replantació necessària perquè torni tot el que s'ha perdut amb el pas dels anys.

Les reflexions al voltant de la pèrdua de zones verdes a la nostra ciutat fa indispensable la inclusió de mesures de protecció contundents en defensa del medi natural a les futures lleis de patrimoni.

Tot esperant el retorn a les al·legacions presentades sobre l'avantprojecte de Llei de Patrimoni Cultural de la Generalitat per redactar el comunicat final, s'aniran afegint les aportacions que ens vagin arribant i per descomptat les relacionades amb el patrimoni natural a què hem dedicat la major part del temps de què disposàvem.

Un cop més els punts següents de l'ordre del dia queden pendents fins a la propera reunió per falta de temps. Aquesta serà anunciada ben aviat.

També us recordem la importància de fer-nos arribar les fitxes de les vostres reivindicacions sobre patrimoni. Amb totes es farà un dossier que es presentarà a l'arquitecta en cap de l'Ajuntament de Barcelona a la propera reunió que tindrà lloc el dia 3 d'abril i de la qual us informarem ben aviat.

La reunió es dóna per acabada a les 20h.

Reiterar l'oferiment a totes les associacions que per qualsevol causa els sigui impossible assistir a les reunions de la Comissió, la possibilitat de trobades bilaterals per tractar temes de patrimoni.